700 kampe. Så mange runder den 32-årige back Rasmus Søndergaard, når Herlev Eagles gæster 'de hvide høge' i Frederikshavn fredag aften. Dermed når han en bedrift, som meget få spillere tidligere har nået. - Det er vildt at tænke på, det er min kamp nummer 700, siger Rasmus Søndergaard i et interview til klubben og fortsætter: - Da man var ung, havde man bare en forhåbning om at få én kamp på førsteholdet, så det gør mig da glad og stolt, at jeg i aften kan spille min jubilæumskamp med sådan et stort antal kampe. Ikke langt til toppen Den dybt loyale back fik sin debut for Frederikshavn White Hawks i 2009 - dengang endte det med et nederlag, men det er blevet til mange sejre siden. Rasmus Søndergaard løftede pokalen, da White Hawks vandt Metal Final4 - også kendt som pokalturneringen - i 19/20-sæsonen, og derudover er det blevet til mere end en håndfuld bronzemedaljer i Metal Ligaen - den danske ishockeyliga. - Det betyder meget for mig. Det er min klub, og den har givet mig muligheden for at være en del af det. Jeg har altid, og vil altid, give alt for klubben, siger klubmanden Rasmus Søndergaard. Rekorden for flest kampe står legenden Mike Grey for med 864 af slagsen. Der er altså ikke langt op for 700-kampsjubilaren. - Jeg tager en kamp og en sæson af gangen. Jeg nyder at være en del af det her projekt, og med det nye trænerteam, med Pelle (Hånberg, White Hawks' cheftræner, red.) i spidsen, blæser der nye vinde for klubben, som kan blive rigtig godt på sigt. Men hvor længe jeg bliver ved, tør jeg ikke spå om, siger han i jubilæumsinterviewet . Det er nærmest umuligt at nå sådan en milepæl uden støtte fra familien - og det har Rasmus Søndergaard masser af. Selvom det at være familiefar med arbejde ved siden af ishockeyen ikke altid er nemt, så tager han det i stiv arm. - Jeg elsker at konkurrere og prøve mig selv af. Jeg har aldrig sprunget over, hvor gærdet var lavest, og så er jeg opdraget hjemmefra med, at har man været ude om aftenen og natten, så kan man også stå op om morgenen. Så selvom vi er kommet hjem klokken lort fra en udekamp, så har jeg altid stået på arbejdet næste morgen siger han og fortsætter: - Men det har også krævet min families opbakning, og de har været med til, at jeg kunne få en masse gode oplevelser, hvilket jeg er dybt taknemmelig for. Hård sæsonstart - men ikke mod Herlev Sæsonen er indtil videre ikke gået, som spillere og fans fra Frederikshavn White Hawks havde håbet, og klubben ligger på en øjeblikkelig sjetteplads i ligaen. Frederikshavnerne har dog i denne sæson mødt aftenens modstander to gange indtil videre, og det er blevet til sejr begge gange. Der er kampstart klokken 19.00, hvor den rutinerede back skal hyldes inden kampstart.
Der venter noget af et jubilæum, hvis den rutinerede Frederikshavn White Hawks-spiller Rasmus Søndergaard fredag kommer på isen mod Herlev Eagles.